CELEX: 32016R0057
Language: sk
Date: 2016-01-19 00:00:00
Title: Vykonávacie nariadenie Komisie (EÚ) 2016/57 z 19. januára 2016, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať hydinu a výrobky z hydiny v súvislosti s ohniskami vysokopatogénnej aviárnej influenzy v štáte Minnesota (Text s významom pre EHP)

20.1.2016   
            
            
               SK
            
            
               Úradný vestník Európskej únie
            
            
               L 13/49
            
         VYKONÁVACIE NARIADENIE KOMISIE (EÚ) 2016/57
   z 19. januára 2016,
   ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať hydinu a výrobky z hydiny v súvislosti s ohniskami vysokopatogénnej aviárnej influenzy v štáte Minnesota
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na úvodnú vetu jej článku 8, článok 8 ods. 1 prvý pododsek, článok 8 ods. 4 a článok 9 ods. 4 písm. c),
   so zreteľom na smernicu Rady 2009/158/ES z 30. novembra 2009 o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (2), a najmä na jej článok 23 ods. 1, článok 24 ods. 2 a článok 25 ods. 2,
   keďže:
   
               (1)
            
            
               V nariadení Komisie (ES) č. 798/2008 (3) sa stanovujú požiadavky na veterinárnu certifikáciu vzťahujúce sa na dovoz hydiny a výrobkov z hydiny (ďalej len „komodity“) do Únie a ich prepravu cez jej územie vrátane skladovania počas prepravy. Stanovuje sa v ňom, že tieto komodity možno do Únie dovážať a cez jej územie prevážať len z tretích krajín, území, oblastí alebo jednotiek uvedených v stĺpcoch 1 a 3 tabuľky v časti 1 prílohy I k uvedenému nariadeniu.
            
         
               (2)
            
            
               V nariadení (ES) č. 798/2008 sa zároveň stanovujú podmienky, na základe ktorých sa môže tretia krajina, územie, oblasť alebo jednotka považovať za územie bez výskytu vysokopatogénnej aviárnej influenzy (HPAI).
            
         
               (3)
            
            
               Spojené štáty americké sú uvedené v časti 1 prílohy I k nariadeniu (ES) č. 798/2008 ako tretia krajina, z ktorej je z určitých častí jej územia v závislosti od výskytu ohnísk HPAI povolené dovážať komodity uvedené v danom nariadení do Únie a prepravovať ich cez jej územie. K uvedenej regionalizácii došlo na základe nariadenia (ES) č. 798/2008, zmeneného vykonávacími nariadeniami (EÚ) 2015/243 (4), (EÚ) 2015/342 (5), (EÚ) 2015/526 (6), (EÚ) 2015/796 (7), (EÚ) 2015/1153 (8), (EÚ) 2015/1220 (9), (EÚ) 2015/1363 (10) a (EÚ) 2015/1884 (11) v dôsledku výskytu ohnísk HPAI v uvedenej tretej krajine.
            
         
               (4)
            
            
               V dohode medzi Úniou a Spojenými štátmi americkými (12) sa stanovuje rýchle vzájomné uznávanie regionalizačných opatrení v prípade výskytu ohnísk choroby v Únii alebo Spojených štátoch amerických („dohoda“).
            
         
               (5)
            
            
               Po každom výskyte ohniska HPAI zaviedli Spojené štáty americké politiku likvidácie zvierat s cieľom kontrolovať túto chorobu a zamedziť jej šíreniu. Veterinárne orgány Spojených štátov amerických pozastavili vydávanie veterinárnych certifikátov pre zásielky komodít určené na vývoz do Únie z celého územia postihnutých štátov, prípadne z ich častí, ktoré podliehajú veterinárnym obmedzeniam a sú predmetom regionalizačných opatrení Únie.
            
         
               (6)
            
            
               Od polovice júna 2015 neboli v Spojených štátoch amerických zistené žiadne ďalšie ohniská HPAI. Už neexistujú žiadne veterinárne obmedzenia platné pre dovoz komodít uvedených v stĺpci 4 tabuľky v časti 1 prílohy I k nariadeniu (ES) č. 798/2008 z celého územia Spojených štátov amerických okrem štátu Minnesota do Únie. Posledný výskyt ohniska HPAI v chovoch hydiny v Minnesote sa zistil 5. júna 2015. 24. novembra 2015 Spojené štáty americké predložili Komisii aktualizované informácie o epidemiologickej situácii v Minnesote a o opatreniach prijatých na zabránenie šíreniu HPAI vrátane operácií na likvidáciu nakazených kŕdľov hydiny a kŕdľov v chovoch hydiny, ktoré sa považujú za miesta, v ktorých existuje nebezpečenstvo infekcie.
            
         
               (7)
            
            
               Spojené štáty americké okrem toho informovali o dokončení opatrení v oblasti čistenia a dezinfekcie po likvidácii zvierat v chovoch hydiny v Minnesote. Takisto sa uvádza, že požadovaný dohľad nad aviárnou influenzou, vykonávaný počas troch mesiacov po dokončení operácií likvidácie zvierat od posledného výskytu ohniska HPAI v Minnesote bol ukončený 10. septembra 2015 s priaznivými výsledkami.
            
         
               (8)
            
            
               Informácie poskytnuté Spojenými štátmi Komisia v súčasnosti vyhodnocuje. Na základe uvedeného hodnotenia, ako aj záväzkov stanovených v dohode a záruk poskytnutých Spojenými štátmi americkými, je vhodné zrušiť obmedzenia vstupu uvedených komodít zo štátu Minnesota do Únie a uviesť dátum, od ktorého sa tento štát môže opäť pokladať za oblasť bez výskytu HPAI a od ktorého by mal byť dovoz komodít s pôvodom v Minnesote do Únie opätovne povolený.
            
         
               (9)
            
            
               Položka týkajúca sa Spojených štátov amerických v zozname v časti 1 prílohy I k nariadeniu (ES) č. 798/2008 by sa preto mala zmeniť tak, aby zodpovedala súčasnej epidemiologickej situácii v Minnesote. Príloha I k nariadeniu (ES) č. 798/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Časť 1 prílohy I k nariadeniu (ES) č. 798/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. januára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 18, 23.1.2003, s. 11.
   
      (2)  Ú. v. EÚ L 343, 22.12.2009, s. 74.
   
      (3)  Nariadenie Komisie (ES) č. 798/2008 z 8. augusta 2008, ktorým sa ustanovuje zoznam tretích krajín, území, oblastí alebo jednotiek, z ktorých možno do Spoločenstva dovážať alebo cez jeho územie prevážať hydinu a výrobky z hydiny, a podmienky veterinárneho osvedčovania (Ú. v. EÚ L 226, 23.8.2008, s. 1).
   
      (4)  Vykonávacie nariadenie Komisie (EÚ) 2015/243 z 13. februára 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou (Ú. v. EÚ L 41, 17.2.2015, s. 5).
   
      (5)  Vykonávacie nariadenie Komisie (EÚ) 2015/342 z 2. marca 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s ohniskami vysokopatogénnej aviárnej influenzy v štátoch Idaho a Kalifornia (Ú. v. EÚ L 60, 4.3.2015, s. 31).
   
      (6)  Vykonávacie nariadenie Komisie (EÚ) 2015/526 z 27. marca 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s ohniskami vysokopatogénnej aviárnej influenzy v danej krajine (Ú. v. EÚ L 84, 28.3.2015, s. 30).
   
      (7)  Vykonávacie nariadenie Komisie (EÚ) 2015/796 z 21. mája 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou v dôsledku výskytu ďalších ohnísk v danej krajine (Ú. v. EÚ L 127, 22.5.2015, s. 9).
   
      (8)  Vykonávacie nariadenie Komisie (EÚ) 2015/1153 zo 14. júla 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou v dôsledku výskytu ďalších ohnísk v danej krajine (Ú. v. EÚ L 187, 15.7.2015, s. 10).
   
      (9)  Vykonávacie nariadenie Komisie (EÚ) 2015/1220 z 24. júla 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou v dôsledku nedávnych ohnísk v štátoch Indiana a Nebraska (Ú. v. EÚ L 197, 25.7.2015, s. 1).
   
      (10)  Vykonávacie nariadenie Komisie (EÚ) 2015/1363 zo 6. augusta 2015, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s ohniskami vysokopatogénnej vtáčej chrípky v danej krajine (Ú. v. EÚ L 210, 7.8.2015, s. 24).
   
      (11)  Vykonávacie nariadenie Komisie (EÚ) 2015/1884 z 20. októbra 2015, ktorým sa mení príloha I k nariadeniu (ES) č. 798/2008, pokiaľ ide o položky týkajúce sa Kanady a Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať hydinu a výrobky z hydiny v súvislosti s ohniskami vysokopatogénnej aviárnej influenzy v daných krajinách (Ú. v. EÚ L 276, 21.10.2015, s. 28).
   
      (12)  Dohoda medzi Európskym spoločenstvom a Spojenými štátmi americkými o sanitárnych opatreniach na ochranu zdravia ľudí a zvierat pri obchodovaní so živými zvieratami a výrobkami živočíšneho pôvodu, schválená v mene Európskeho spoločenstva rozhodnutím Rady 1998/258/ES (Ú. v. ES L 118, 21.4.1998, s. 1).
   
      PRÍLOHA
      V časti 1 prílohy I k nariadeniu (ES) č. 798/2008 sa položka pre kód US-2.10 týkajúca sa štátu Minnesota Spojených štátov amerických nahrádza takto:
      
         
                     Kód ISO a názov tretej krajiny alebo územia
                  
                  
                     Kód tretej krajiny, územia, oblasti alebo jednotky
                  
                  
                     Opis tretej krajiny, územia, oblasti alebo jednotky
                  
                  
                     Veterinárny certifikát
                  
                  
                     Osobitné podmienky
                  
                  
                     Osobitné podmienky
                  
                  
                     Status dohľadu nad vtáčou chrípkou
                  
                  
                     Status očkovania proti vtáčej chrípke
                  
                  
                     Status kontroly salmonely
                  
               
                     Vzor(-y)
                  
                  
                     Ďalšie záruky
                  
                  
                     Dátum ukončenia (1)
                  
                  
                     Dátum začatia (2)
                  
               
                     1
                  
                  
                     2
                  
                  
                     3
                  
                  
                     4
                  
                  
                     5
                  
                  
                     6
                  
                  
                     6A
                  
                  
                     6B
                  
                  
                     7
                  
                  
                     8
                  
                  
                     9
                  
               
                     „US – Spojené štáty americké
                  
                  
                     US-2.10
                  
                  
                     štát Minnesota
                  
                  
                     WGM
                  
                  
                     VIII
                  
                  
                     P2
                  
                  
                     5.3.2015
                  
                  
                     10.9.2015
                  
                  
                      
                  
                  
                      
                  
                  
                      
                  
               
                     POU, RAT
                  
                  
                      
                  
                  
                     N
                     P2
                  
                  
                      
                  
                  
                      
                  
                  
                      
                  
               
                     BPR, BPP, DOC, DOR, HEP, HER, SRP, SRA, LT20
                  
                  
                      
                  
                  
                     A
                  
                  
                      
                  
                  
                     S3, ST1“